**PROJEKTNI ZADATAK**

**u postupku nabave:**

**Usluga izrade idejnog rješenja skijaške dvorane na skijalištu Čelimbaša**

# OPĆI PODACI

Predmet nabave je usluga izrade idejnog rješenja nove skijaške dvorane na skijalištu Čelimbaša.

Obuhvat zahvata nalazi se na području Gorskog Kotara, opčine Mrkopalj. Skijalište se nalazi iznad Mrkoplja. Skijalište se sastoji od dvije staze ukupne dužine 2700 metara, turistička staza duga je 1450 m, a sunčana staza 1200 m. Trenutno je u funkciji jedna skijaška žičara (stara) te se ovim projektnim zadatkom planira izrada projektne dokumentacije nove skijaške dvorane koja će se nalaziti u blizini stare žičare.

Obuhvat zahvata predstavlja koridor unutar kojeg će se nalaziti skijaška dvorana kao i svi potrebni prateći sadržaji, a inicijalni prijedlog je da se izvodi na k.č. 2500 k.o. Mrkopalj koja je u vlasništvu republike Hrvatske te na k.č. 2047 k.o. Mrkopalj koja je u vlasništvu Općine Mrkopalj. Nakon izrade idejnog rješenja biti će jasno da li je potrebno uključiti još neke katastarske čestice.

# OPIS ZAHVATA

Planirana je izgradnja nove skijaške dvorane.

Skijaška dvorana planira se načelnih dimenzija 500 x 100 m. a točne dimenzije biti će utvrđene tokom izrade idejnog rješenja.

Predviđa se da će unutar nove skijaške dvorane biti skijaška žičara sa sjedalicama za četiri osobe (četverosjedna), sjedalice će imati fiksni spoj s užetom (fixed-grip chairlifts), radi olakšanog ulaza i izlaza putnika (pješaka ili skijaša sa skijama na nogama) za pred ubrzanje skijaša neposredno prije ukrcaja bit će postavljena pomična traka. Širina trase za novu četverosjednu žičaru predviđa se minimalno 10 m do maksimalno 12 m (razmak između pogonskih užeta cca 5 m +2,5 m od svakog užeta do vanjskog ruba koridora žice).

Prilikom projektiranja idejnog rješenja skijaške dvorane, potrebno je posebnu pozornost staviti na činjenicu da dvorana mora biti pogodna za skijanja osoba sa invaliditetom, mora se osigurati u što većoj mjeri energetska neovisnost same dvorane korištenjem obnovljivih izvora energije te je potrebno cjelokupno rješenje ostale komunalne infrastrukture (vodovod i odvodnja, kanalizacija, prometna infrastruktura).

Konstrukcijski skijaška dvorana treba biti koncipirana na način da se koriste ekološki prihvatljivi materijali i da se osigura mehanička otpornost i stabilnost nosivog konstrukcijskog sustava dvorane.

Ukupna visinska razlika koja se savladava skijaškom dvoranom iznosi cca 225 m, dok je duljina trase žičare unutar dvorane oko 480 m. Predviđen je kapacitet žičare do 2000 osoba na sat, četverosjed sa fiksnim spojem na uže (fixed-grip chairlifts).

Skijašku dvoranu na skijalištu Čelimbaša čine sljedeće pod cjeline:

* Konstrukcija skijaške dvorane (primarna i sekundarna)
* Energetski sustav skijaške dvorane
* Sustav strojarskih instalacija skijaške dvorane (poseban naglasak na sustave hlađenja)
* Komunalni sustavi skijaške dvorane (vodovod i odvodnja, prometne površine)
* donja ukrcajno-iskrcajna, pogonska i zatezna stanica unutar skijaške dvorane
* gornja iskrcajno-ukrcajna, okretna stanica unutar skijaške dvorane
* stupovi s koloturnim baterijama i pristupnim platformama
* čelično uže i sjedalice (četverosjed)
* sigurnosni uređaj

# SADRŽAJ PROJEKTNE DOKUMENTACIJE

Navedena usluga podrazumijeva rješavanje osnovnih prostornih i tehničko-tehnoloških aspekta buduće skijaške dvorane a što podrazumijeva:

- definiranje osnovnog tehničkog koncepta skijaške dvorane

- definiranje lokacije, osnovne tehničke parametre te osnovni vizualni identitet skijaške dvorane

- definiranje osnovnog koncepta energetskog sustava dvorane, definiranje osnovnih zahtjeva vezano za priključak električnom energijom te korištenje obnovljivih izvora energije

- definiranje osnovnog koncepta strojarskog sustava dvorane (HVAC)

- definiranje načelnog poprečnog profila skijaške dvorane sa razmještajem potrebnih stupova unutar dvorane

- načelno definiranje prometnih površina

- izrada preliminarnih geodetskih istraživanja

- izrada preliminarnih geotehničkih istraživanja

- izrada 3D vizualizacije skijaške dvorane

Ponuditelj je u obavezi obići i detaljno pregledati lokaciju projektiranja sa svim bitnim elementima koji mogu utjecati na izradu projekta. Naručitelj će smatrati da je ponuditelj obišao i detaljno pregledao lokaciju (zonu obuhvata) i pripadajuće područje te da je dobro upoznat sa svim uvjetima, faktorima i resursima u odnosu i u svezi s lokacijom ili s onim koji mogu utjecati na projekt, te da je na temelju navedenog podnio svoju ponudu. Stoga, odabrani ponuditelj nema pravo zahtijevati povećanje cijene ili drugu naknadu, pozivajući se da u vrijeme davanja ponude nije bio upoznat s okolnostima vezanim uz lokaciju budućih objekata.

Tehnička dokumentacija mora u potpunosti biti usklađena sa Zakonom o gradnji (NN 153/13, 20/17, 39/19 i 125/19); Zakonom o prostornom uređenju (NN 153/13, 65/17, 114/18, 39/19, 98/19 i 67/23), Pravilnikom o obveznom sadržaju i opremanju projekata građevina (NN 118/19, 65/20), te ostaloj važećoj zakonskoj regulativi koja uređuje predmetno područje.

Projektna isporuka mora se izraditi na hrvatskom jeziku.

Izrađena projektna dokumentacija sukladno ovom projektnom zadatku ne predstavlja autorsko djelo, odnosno nema obilježje autorskog djela.

# NAČIN PRAĆENJA I ISPORUKE PROJEKTNE DOKUMENTACIJE

Odabrani ponuditelj je obvezan tijekom izrade projektne dokumentacije omogućiti Naručitelju uvid i nadzor nad izvršenim uslugama te davati podatke o stupnju izvršenja projektne dokumentacije na zahtjev Naručitelja.

Odabrani ponuditelj je dužan projektnu dokumentaciju izraditi prema ovom projektnom zadatku te u skladu s važećim zakonskim propisima i pravilima struke, a eventualne nedostatke projektne dokumentacije, Projektant je dužan bez naknade korigirati odnosno ispraviti ili dopuniti uvažavajući važeće zakone i najbolje prakse u predmetnom području.

Prije predaje projektne dokumentacije, Projektant je dužan Naručitelju prezentirati radni nacrt idejnog rješenja skijaške dvorane, te o svom trošku izraditi eventualne korekcije prema zahtjevima Naručitelja.

Konačnu verziju dokumentacije potrebno je izraditi i dostaviti Naručitelju u 6 primjeraka i u elektroničkom obliku (PDF, DWG - AutoCAD, Excel, Word).

Izrada projektne dokumentacije smatra se izvršenom predajom Naručitelju projektne dokumentacije u ugovorenom broju i obliku primjeraka, svih sastavnica projektne dokumentacije, prethodno potvrđenih od strane Naručitelja. Danom izvršenja usluge smatra se dan kada su ugovorne strane potpisale Zapisnik o primopredaji predmeta nabave, kojim se utvrđuje da je usluga uredno izvršena.